[bookmark: _Hlk201833343]Pasūtītāja – licencētas maksājumu pakalpojumu iestādes – rīcības brīvība neregulētajā iepirkumā vērtēt pretendentu reputāciju finanšu jomā
Pasūtītājam, kas ir licencēta maksājumu pakalpojumu iestāde un darbojas finanšu pakalpojumu jomā, ir rīcības brīvība atturēties no līgumu slēgšanas ar personām, kuru līdzšinējā darbība rada šaubas par to reputāciju finanšu jomā. Šādā gadījumā pasūtītājas vēlme izvairīties no darījumu attiecību nodibināšanas ar personām, kuru finanšu darbības vēsture rada reputācijas riskus, pati par sevi nav uzskatāma par patvaļīgu. Tomēr pasūtītājam ir jāspēj sniegt objektīvs pamatojums tam, kādēļ konkrēti apstākļi ir nozīmīgi reputācijas izvērtēšanai (patvaļas aizlieguma princips), un vai šāda pieeja tika piemērota vienādi attiecībā uz visiem pretendentiem (vienlīdzīgas attieksmes princips).

Senāts šādā sastāvā: senators referents Ermīns Darapoļskis, senatores Diāna Makarova un Ieva Višķere

rakstveida procesā izskatīja administratīvo lietu, kas ierosināta, pamatojoties uz SIA Pharma Mobil pieteikumu par valsts akciju sabiedrības „Latvijas Pasts” iepirkumu komisijas 2024.gada 30.janvāra lēmuma par iepirkuma procedūras ,,Pasta sūtījumu pārvadājumu pakalpojuma iegāde Vācijas maršrutā” rezultātu atzīšanu par prettiesisku, sakarā ar valsts akciju sabiedrības „Latvijas Pasts” kasācijas sūdzību par Administratīvās rajona tiesas 2024.gada 5.jūnija spriedumu. 

Aprakstošā daļa

[1] Pasūtītāja – valsts akciju sabiedrība „Latvijas Pasts” – rīkoja iepirkuma procedūru „Pasta sūtījumu pārvadājumu pakalpojuma iegāde Vācijas maršrutā” (iepirkuma identifikācijas Nr. LPB-67/2023) (turpmāk – iepirkums), kurā piedāvājumu iesniedza arī pieteicēja – SIA Pharma Mobil. Ar pasūtītājas iepirkumu komisijas 2024.gada 30.janvāra lēmumu (turpmāk – pārsūdzētais lēmums) pieteicējas piedāvājums noraidīts, un par iepirkuma uzvarētāju atzīta sabiedrība ar ierobežotu atbildību „Riols”.
Pasūtītāja, pamatojoties uz iepirkuma nolikuma 7.7.11.apakšpunktu, noraidīja pieteicējas piedāvājumu tādēļ, ka pieteicēja neizturēja reputācijas pārbaudi, jo vienai no pieteicējas patiesā labuma guvējām [pers. A] (iepriekš – [uzvārds]) agrāk piederēja kapitāldaļas SIA „SC Express Logistics”, kurai 2024.gada 25.janvārī konstatēts nodokļu parāds 262 334,82 euro, kā arī tāpēc, ka [pers. A] pieder kapitāldaļas SIA „Standart Company”, kurai arī tika konstatēts nodokļu parāds 288 921,10 euro un attiecībā uz kuru ir uzsākts maksātnespējas process. 

[2] Pieteicēja vērsās tiesā ar pieteikumu par iepirkumu komisijas lēmuma atzīšanu par prettiesisku. Pieteikums pamatots ar to, ka, pieteicējas ieskatā, pasūtītāja patvaļīgi vērtējusi pieteicējas reputāciju un nepamatoti ņēmusi vērā ar pieteicēju juridiski nesaistītas kapitālsabiedrības neizpildītās nodokļu saistības.

[3] Administratīvā rajona tiesa pieteikumu apmierināja. Sprieduma pamatojums ir turpmāk minētie apsvērumi.
[3.1] Strīdus nolikuma norma iekļauta nevis pretendentu izslēdzošu pamatu pārbaudē nolikuma 3.punkta „Kvalifikācijas prasības” tvērumā, bet nolikuma 7.punktā „Piedāvājumu vērtēšana”, kas regulē piedāvājumu pārbaudi. Tajā pašā laikā no nolikuma 7.15.apakšpunkta izriet, ka pretendenta reputācijas pārbaude ir veicama jau pēc piedāvājumu novērtēšanas vienīgi potenciālajam uzvarētājam un pēc būtības ir potenciālā uzvarētāja izslēdzošs pamats. Līdz ar to tālāk vērtējams, kādus pretendentu izslēdzošus pamatus pasūtītāja ir tiesīga iekļaut nolikumā zemsliekšņa iepirkumos.
Sabiedrisko pakalpojumu sniedzēju iepirkumu likuma 48.pants, kas noteic kandidātu un pretendentu izslēgšanas noteikumus, nav piemērojams attiecībā uz zemsliekšņa iepirkumiem, bet ir piemērojamas attiecīgās Publisko iepirkumu likuma 9.panta astotajā daļā minētās normas.
[3.2] Atbilstoši Publisko iepirkumu likumam nav izslēdzams tāds kandidāts vai pretendents, kura patiesā labuma guvējs vienlaikus ir patiesā labuma guvējs citā uzņēmumā, un par šo uzņēmumu ir pieejama informācija, ka uz to būtu attiecināmi izslēgšanas iemesli (piemēram, nodokļu saistību neizpilde). Pasūtītājs nedrīkst nolikumā paplašināt izslēgšanas pamatu klāstu.
Pasūtītāja vērtēja ne tikai pašas pieteicējas un saistītu personu, proti, patiesā labuma guvēju un kapitāldaļu īpašnieku nodokļu saistību izpildi, bet arī to personu nodokļu saistības, kas nav atzīstamas par saistītām personām Koncernu likuma izpratnē. Tādā veidā pasūtītāja pretēji normatīvajam regulējumam paplašināja pretendentu izslēgšanas pamatu. Tā kā pieteicējas piedāvājums tika noraidīts reputācijas pārbaudes rezultātā un par potenciālo uzvarētāju tika atzīta sabiedrība ar ierobežotu atbildību „Riols”, pārsūdzētais pasūtītājas iepirkumu komisijas lēmums gan daļā par pieteicējas piedāvājuma noraidīšanu, gan uzvarētājas noteikšanu ir prettiesisks.
[3.3] Strīdus iepirkuma nolikuma norma, kā  to piemēroja un interpretēja  pasūtītāja, ne tikai pieļauj nevienlīdzīgu attieksmi pret pretendentiem, bet arī konkrētajā gadījumā noveda pie nevienlīdzīgas attieksmes pret pieteicēju un uzvarētāju, jo iepirkuma nolikuma 7.7.11.apakšpunkta piemērošanai pasūtītāja nav noteikusi skaidrus, vienotus kritērijus. Piemēram, paskaidrojumos pasūtītāja norādīja, ka tiks veikta ne tikai pretendenta, bet arī ar to saistīto personu reputācijas pārbaude, kas var ietvert gan fizisko, gan juridisko personu pārbaudi līdz līmenim, par kādu pasūtītājs uzskatīs, ka persona ir saistīta.
Lietas izskatīšanas gaitā turklāt konstatēts, ka par iepirkuma uzvarētāju pasludinātajai sabiedrībai ar ierobežotu atbildību „RIOLS” patiesā labuma guvējam arī pieder uzņēmums, kuram uz piedāvājumu vērtēšanas brīdi bijis nodokļu parāds 683,48 euro. Līdz ar to konstatējams vienlīdzīgas attieksmes pārkāpums.

[4] Pasūtītāja par tiesas spriedumu iesniedza kasācijas sūdzību, kuras pamatojums ir turpmāk minētie apsvērumi.
[4.1] Pasūtītāja ir Sabiedrisko pakalpojumu sniedzēju iepirkuma likuma subjekts, un tai nav pienākuma zemsliekšņa iepirkumus īstenot saskaņā ar Publisko iepirkumu likuma noteikumiem. Tādējādi tiesa nepamatoti paplašinājusi Publisko iepirkumu likuma 9.panta astotās daļas ietekmi uz sabiedrisko pakalpojumu sniedzēju zemsliekšņa iepirkumiem.
[4.2] Spriedums ir pretrunīgs, jo no tā nevar viennozīmīgi izsecināt, vai reputācijas pārbaudes ietveršana nolikumā bija tiesiska. Tiesa ir norādījusi, ka pasūtītāja nav noteikusi skaidrus un vienotus kritērijus reputācijas vērtējumam, tomēr pati atzinusi, ka reputācija ir tāds jēdziens, kuru nav iespējams līdz galam nodefinēt.
[4.3] Pasūtītājai kā licencētai maksājumu iestādei ir jābūt tiesībām uz sadarbības partneru papildus izvērtējumu reputācijas segmentā, kā tas ir jebkurai citai maksājumu iestādei vai komercbankai. Reputācijai ir liela nozīme maksājumu pakalpojumu jomā.
Ar pārsūdzēto spriedumu tiek veidots precedents, ka pretendenti, kas piedalās zemsliekšņa iepirkumos, jau pēc iepirkumā pieņemta lēmuma izpildes un līguma noslēgšanas vēršas tiesā ar iebildumiem par nolikumu prasībām (nevis rezultātu) un, saņemot tiesas vienpersonisku atzinumu par prasības prettiesiskumu, secīgi var vērsties pret sabiedrisko pakalpojumu sniedzēju ar zaudējumu piedziņas prasību.
[4.4] Konkursa uzvarētājas un pieteicējas situācijas nav vienlīdzīgas. No reputācijas risku viedokļa ir lielāka iespēja, ka reputāciju varēs apšaubīt sadarbības partnerim, kura valdes loceklim – patiesā labuma guvējam – ir divi uzņēmumi ar lieliem nodokļu parādiem (260 000 euro un 280 000 euro), nekā partnerim, kura parāds ir septiņu simtu euro robežās.

[5] Pieteicēja paskaidrojumos par kasācijas sūdzību norāda, ka tā nav pamatota.

Motīvu daļa

[6] Strīdus iepirkuma priekšmets ir pasta sūtījumu pārvadājumu pakalpojumu iegāde, un paredzamā šo pakalpojumu līgumcena tika noteikta 421 000 euro, tādējādi nesasniedzot Ministru kabineta noteikto līgumcenu robežvērtību, no kuras būtu piemērojamas Sabiedrisko pakalpojumu sniedzēju iepirkumu likumā paredzētās iepirkumu procedūras. Līdz ar to strīdus iepirkums ir neregulētais iepirkums.
Senāts ir atzinis, ka administratīvās tiesas kontrolei ir pakļauti arī tie sabiedrisko pakalpojumu sniedzēju iepirkumi, kuru paredzamā līgumcena nesasniedz Ministru kabineta noteikto. Uz šiem iepirkumiem pēc analoģijas attiecināms tiesību aizsardzības mehānisms, kurš paredzēts Publisko iepirkumu likuma 9.pantā, proti, t.s. mazā iepirkuma procedūras kontrole (piem., Senāta 2018.gada 27.augusta lēmuma lietā Nr. SKA-1329/2018, ECLI:LV:AT:2018:0827.A420134917.4.L, 4.punkts). Attiecīgā nostāja balstīta Eiropas Savienības Tiesas atziņā, ka arī šāda līguma slēgšanas tiesību piešķiršanas procedūra nevar būt patvaļīga un tajā jāievēro preču brīvas aprites, tiesību veikt uzņēmējdarbību, pakalpojumu sniegšanas brīvības, nediskriminācijas un vienlīdzīgas attieksmes, pārskatāmības, proporcionalitātes un savstarpējas atzīšanas princips (piem., Senāta 2022.gada 6.septembra sprieduma lietā Nr. SKA-237/2022, ECLI:LV:AT:2022:0906.A420299319.9.S, 6.punkts).
Tātad arī uz neregulēto iepirkumu principu attiecas vienlīdzīgas attieksmes princips un pārskatāmības pienākums. Vienlīdzīgas attieksmes princips pieprasa, lai pretendentiem būtu vienādas iespējas izteikt savus piedāvājumus, un tātad tas nozīmē, ka visu šo pretendentu piedāvājumiem ir jāpiemēro vienādi nosacījumi. Otrkārt, pārskatāmības pienākuma, kas to papildina, mērķis ir garantēt to, ka no līgumslēdzējas iestādes puses nepastāv favorītisma un patvaļības risks (Eiropas Savienības Tiesas 2016.gada 2.jūnija sprieduma lietā „Pizzo”, C-27/15, ECLI:EU:C:2016:404, 36.punkts).
Ņemot vērā minēto, neregulētajos iepirkumos Sabiedrisko pakalpojumu sniedzēju iepirkumu likuma prasības pasūtītājs var nepiemērot. Proti, likumdevēja griba ir bijusi neattiecināt uz mazāka apjoma iepirkumiem to tiesisko regulējumu, kurā iepirkumu principi ir iemiesoti konkrētās normās par iepirkumu procedūrām, to nolikumiem un līgumu slēgšanu. Līdz ar to šo iepirkumu norise drīkst būt vairāk pietuvināta jebkura cita pircēja izvēles brīvībai. Pienākums ievērot iepirkumu pamatprincipus tādā gadījumā būtībā sasaucas ar Valsts pārvaldes iekārtas likuma 89.pantā norādītajiem principiem, kas jāievēro, publisko tiesību personai slēdzot privāto tiesību līgumus, un citstarp tas ietver principus, ka līgumus slēdz bez jebkādas diskriminācijas, līdzēji ir vienlīdzīgi, līdzēju saistībām jābūt samērīgām (skat. Senāta 2024.gada 30.maija sprieduma lietā 
Nr. SKA-596/2024, ECLI:LV:AT:2024:0530.A420123624.7.L, 7.punktu). 

[7] Iepirkuma nolikuma 7.15.apakšpunkts noteic, ka pirms lēmuma pieņemšanas par iepirkuma līguma slēgšanu ar potenciālo uzvarētāju, tiek veikta potenciālā uzvarētāja un ar to saistīto personu reputācijas pārbaude. Atbilstoši iepirkuma nolikuma 7.7.11.apakšpunktam iepirkumu komisija ir tiesīga noraidīt piedāvājumu, ja pretendents nav izturējis reputācijas pārbaudi.
Pasūtītājas iepirkuma komisija nolēma noraidīt pieteicējas iesniegto piedāvājumu, pamatojoties uz minēto iepirkuma nolikuma 7.7.11.apakšpunktu, jo esot konstatēti reputācijas riski – vienam no pieteicējas kapitāla daļu īpašniekiem un patiesā labuma guvējiem agrāk piederēja kapitāla daļas SIA „SC EXPRESS LOGISTICS”, kurai konstatēts nodokļu parāds 262 334,82 euro, savukārt piedāvājuma iesniegšanas brīdī piederēja Standart Company SIA, kurai ir nodokļu parāds 288 921 euro, kā arī uzsākts maksātnespējas process.
Tiesa spriedumā atzina, ka, lai gan reputācijas pārbaude un vērtēšana pretendentu izslēgšanas pamata kontekstā pati par sevi nav atzīstama par prettiesisku, Sabiedrisko pakalpojumu sniedzēju iepirkumu likums neparedz iespēju izslēgt pretendentu no iepirkuma, ja neizpildītas nodokļu saistības ir pretendenta kapitāldaļu īpašniekam vai patiesā labuma guvējam piederošajai kapitālsabiedrībai. Pasūtītāja vērtēja ne tikai pašas pieteicējas un saistītu personu nodokļu saistību izpildi, bet arī to personu nodokļu saistības, kas nav atzīstamas par saistītām personām Koncernu likuma izpratnē, tādēļ pārsūdzētais lēmums gan daļā par pieteicējas piedāvājuma noraidīšanu, gan uzvarētājas noteikšanu ir prettiesisks. Tiesa atzina, ka iepirkuma nolikuma 7.7.11.apakšpunktā nav noteikti pietiekami skaidri un vienoti kritēriji, kā rezultātā šī prasība ir novedusi pie nevienlīdzīgas attieksmes starp pieteicēju un konkursa uzvarētāju.
Ievērojot minēto, Senātam kasācijas kārtībā jāpārbauda, vai pasūtītājs konkrētajā gadījumā bija tiesīgs reputācijas pārbaudes ietvaros vērtēt konkrēto personu nodokļu saistību izpildi, proti, vai pasūtītājs ir ievērojis patvaļas aizlieguma principu, kā arī vai iepirkuma nolikumā noteiktā reputācijas prasība bija piemērota vienlīdzīgi visiem pretendentiem.

[8] Kā jau minēts iepriekš, attiecībā uz neregulētajiem iepirkumiem nevar tieši piemērot publisko iepirkumu regulējumu, kas uz tiem neattiecas, bet tikai vispārējos iepirkumu principus. Līdz ar to, ja vien konkrētās neregulētā iepirkuma procedūras dokumentācija un norise nerada pamatu domāt, ka būtu pieļauta nevienlīdzīga pieeja, patvaļa un favorītisms, nebūtu pamata saskatīt iepirkumu principu pārkāpumu tikai tādēļ, ka nav ievērota tāda pati kārtība kā regulētajos iepirkumos (Senāta 2024.gada 30.maija lēmuma lietā Nr. SKA-596/2024, ECLI:LV:AT:2024:0530.A420123624.7.L 9.punkts).
Gadījumos, kad pasūtītājs atsaucas uz tādiem apsvērumiem, kas nav detalizēti konkretizēti iepirkuma dokumentācijā, ir jāpārbauda, vai pasūtītājs ir sniedzis objektīvu pamatojumu gan attiecīgās prasības izvirzīšanai, gan tās piemērošanai. Šāds izvērtējums ļauj pārbaudīt, vai pasūtītājs ir izmantojis tam piešķirto rīcības brīvību atbilstoši iepirkumu pamatprincipiem, nevis rīkojies patvaļīgi. Arī izskatāmajā lietā izšķiroša nozīme piešķirama tam, vai pasūtītāja ir spējusi objektīvi pamatot, kādēļ tieši konkrēto personu finanšu darbības vēsture un ar to saistītie nodokļu saistību izpildes aspekti bija nozīmīgi reputācijas izvērtēšanai (patvaļas aizlieguma princips) un vai šāda pieeja tika piemērota vienādi attiecībā uz visiem pretendentiem (vienlīdzīgas attieksmes princips).

[9] Pasūtītāja norāda, ka iepirkuma pretendentu reputācijas pārbaude kopš 2019.gada noteikta pasūtītājas iekšējā normatīvajā aktā – valsts akciju sabiedrības „Latvijas pasts” Iepirkumu noteikumos. Šis pārbaudes instruments ir saistīts ar pasūtītājas kā licencētas maksājumu pakalpojumu iestādes darbības uzsākšanu 2019.gadā, kas vienlaikus nozīmē papildu uzraudzību no Latvijas Bankas. Reputācijas pārbaude nepieciešama, lai izvairītos no tādām sadarbībām, kas kaitē vai var potenciāli kaitēt Latvijas Pasta kā maksājumu pakalpojumu sniedzēja reputācijai. Kasācijas sūdzībā pasūtītāja pauž uzskatu, ka maksājumu iestādēm jābūt tiesībām aizsargāt savus reputāciju riskus. Proti, Latvijas Pastam kā licencētai maksājumu iestādei jābūt tiesībām uz sadarbības partneru izvērtējumu reputācijas segmentā, kā tas ir jebkurai citai maksājumu iestādei vai komercbankai.
Pasūtītāja ir norādījusi, ka partneru reputācijas pārbaudi nodrošina tās struktūrvienība – Noziedzīgi iegūtu līdzekļu legalizācijas un terorisma un proliferācijas finansēšanas novēršanas daļa. Tāpat pasūtītāja skaidro, ka iepirkumu dokumentācijā netiek ietverti noteikumi vai konkrēti kritēriji, kas nepamatoti ierobežotu reputācijas pārbaudes rāmjus, jo vērtējumam par reputācijas riskiem ir subjektīvā puse – viedoklis par to, kas ir laba vai slikta reputācija var atšķirties, turklāt reputāciju riski var izpausties visdažādākajos veidos, tāpēc visaptverošu uzskaitījumu nemaz nav iespējams sagatavot. Pasūtītāja norāda, ka tās mērķis ir vērtēt pretendentu reputāciju pēc būtības, objektīvi plašā tvērumā. 
Pasūtītāja argumentē, ka lēmums par pieteicējas piedāvājuma noraidīšanu pieņemts pēc Noziedzīgi iegūtu līdzekļu legalizācijas un terorisma un proliferācijas finansēšanas novēršanas daļas atzinuma un tajā pamatots, ka vienai no pieteicējas patiesā labuma guvējām pieder cits uzņēmums, kuram ir maksātnespējas process un lieli nodokļu parādi, kā arī iepriekš piederējuši vēl vairāki uzņēmumi, kuriem arī ir lieli nodokļu parādi. Pasūtītāja norāda, ka tās struktūrvienības speciālistu ieskatā tieši nodokļu parādu ievērojamais apmērs norāda uz iespējamām darbībām, kas vērstas uz izvairīšanos no nodokļu nomaksas. Vienlaikus divi salīdzinoši nelieli uzņēmumi ar tik ievērojamiem nodokļu parādiem norāda uz iespējamu darbību sistemātiskumu, kas Latvijas Pastam varot potenciāli radīt reputācijas riskus. 
[10] No minētā izriet, ka pasūtītāja kā licencēta maksājumu pakalpojumu iestāde vēlas izvairīties no tādu darījumu attiecību nodibināšanas, kas varētu radīt tās darbībai reputācijas riskus vai radīt šaubas par tās spēju nodrošināt uzticamu darbību finanšu pakalpojumu jomā.
Senāts atzīst, ka izskatāmajai lietai raksturīgi specifiski apstākļi – reputācijas pārbaude veikta tādas pasūtītājas organizētā iepirkumā, kas ir licencēta maksājumu pakalpojumu iestāde un darbojas finanšu pakalpojumu jomā. Senāts kopumā piekrīt pasūtītājas paustajam viedoklim, ka šajā darbības sfērā reputācijas riska pārvaldībai ir piešķirama īpaša nozīme, jo finanšu pakalpojumu sniedzēju darbība ir pakļauta pastiprinātām uzraudzības prasībām.
Tādēļ Senāts nesaskata pamatu apšaubīt pasūtītājas norādīto, ka pretendenta patieso labuma guvēju rīcības, t.sk. finanšu darbības, vēsture noteiktos apstākļos var būt nozīmīga reputācijas izvērtēšanai. Nevar piekrist tiesas secinājumam, ka informācija par pretendenta patiesā labuma guvēja darbību reputācijas izvērtējuma kontekstā vienmēr uzskatāma par tādu, kas nav saistīta ar pašu pretendentu. Ņemot vērā patiesā labuma guvēja saikni ar pretendentu un tā ietekmi uz pretendenta darbību, Senāts nesaskata šķēršļus noteiktos apstākļos reputācijas izvērtējumā ņemt vērā arī informāciju par patiesā labuma guvēja darbību. 
Ievērojot minēto, pasūtītājam ir rīcības brīvība atturēties no līgumu slēgšanas ar personām, kuru līdzšinējā darbība rada šaubas par to reputāciju finanšu jomā. Citiem vārdiem, pasūtītājas kā finanšu iestādes vēlme izvairīties no darījumu attiecību nodibināšanas ar personām, kuru finanšu darbības vēsture rada reputācijas riskus, pati par sevi nav uzskatāma par patvaļīgu. Pasūtītāja kopumā ir spējusi sniegt objektīvu pamatojumu tam, kādēļ reputācijas pārbaudes ietvaros tika vērtēti ar konkrētas personas – pretendenta patiesā labuma guvēja – finanšu darbību saistīti apstākļi. Tomēr būtiski tādā gadījumā ievērot vienlīdzīgu pieeju, proti, šo kritēriju piemērot konsekventi. 

[11] Senāts nepiekrīt tiesas secinājumam, ka konkrētajā gadījumā konstatējams vienlīdzīgas attieksmes principa pārkāpums tāpēc vien, ka arī iepirkuma uzvarētājas patiesā labuma guvējam piederēja kapitāldaļas sabiedrībā, kurai piedāvājumu vērtēšanas brīdī bija nodokļu parāds.
Kā izriet no pasūtītājas sniegtā skaidrojuma, reputācijas risku vērtējumā izšķiroša nozīme netika piešķirta pašam nodokļu parāda esības faktam. Pasūtītāja atraidītās pretendentes reputācijas riskus saistīja ar ievērojamu nodokļu saistību neizpildi un citu apstākļu kopumu, kas tās ieskatā varēja liecināt par sistemātisku rīcību finanšu saistību nepildīšanā. Tādēļ apstāklis, ka vienā gadījumā nodokļu parāda apmērs nepārsniedza septiņus simtus euro, savukārt otrā gadījumā tas sasniedza vairākus simtus tūkstošu euro un bija saistīts arī ar maksātnespējas procesiem, pats par sevi neļauj secināt, ka attiecīgās situācijas būtu savstarpēji salīdzināmas.

[12] Ievērojot minēto, pārsūdzētais spriedums ir atceļams un lieta nosūtāma jaunai izskatīšanai pirmās instances tiesai.

Rezolutīvā daļa

Pamatojoties uz Administratīvā procesa likuma 129.1panta pirmās daļas 1.punktu, 348.panta pirmās daļas 2.punktu un 351.pantu, Senāts

nosprieda

atcelt Administratīvās rajona tiesas 2024.gada 5.jūnija spriedumu un nosūtīt lietu jaunai izskatīšanai Administratīvajai rajona tiesai; 
atmaksāt valsts akciju sabiedrībai „Latvijas Pasts” par kasācijas sūdzības iesniegšanu samaksāto drošības naudu 70 euro. 

Spriedums nav pārsūdzams. 

